
ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με την έκθεση της Επιτροπής του 2025 για την Αλβανία
(2025/2250(INI))
Το Ευρωπαϊκό Κοινοβούλιο,
–	έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας, αφετέρου[footnoteRef:1], [1:  ΕΕ L 107 της 28.4.2009, σ. 166, ELI: http://data.europa.eu/eli/agree_internation/2009/332/oj.] 

–	έχοντας υπόψη την αίτηση που υπέβαλε η Αλβανία στις 24 Απριλίου 2009 για προσχώρηση στην ΕΕ,
–	έχοντας υπόψη τον κανονισμό (ΕΕ) 2021/1529 του Ευρωπαϊκού Κοινοβουλίου και του Συμβουλίου, της 15ης Σεπτεμβρίου 2021, για τη θέσπιση του Μηχανισμού Προενταξιακής Βοήθειας (ΜΠΒ ΙΙΙ)[footnoteRef:2], [2:  ΕΕ L 330 της 20.9.2021, σ. 1, ELI: http://data.europa.eu/eli/reg/2021/1529/oj.] 

–	έχοντας υπόψη τον κανονισμό (ΕΕ) 2024/1449 του Ευρωπαϊκού Κοινοβουλίου και του Συμβουλίου, της 14ης Μαΐου 2024, για τη θέσπιση της διευκόλυνσης μεταρρυθμίσεων και ανάπτυξης για τα Δυτικά Βαλκάνια[footnoteRef:3], [3:  ΕΕ L, 2024/1449, 24.5.2024, ELI: http://data.europa.eu/eli/reg/2024/1449/oj.] 

–	έχοντας υπόψη την ανακοίνωση της Επιτροπής, της 5ης Φεβρουαρίου 2020, με τίτλο «Ενίσχυση της διαδικασίας προσχώρησης – Μια αξιόπιστη προοπτική της ΕΕ για τα Δυτικά Βαλκάνια» (COM(2020)0057),
–	έχοντας υπόψη την ανακοίνωση της Επιτροπής, της 8ης Νοεμβρίου 2023, με τίτλο «Νέο σχέδιο ανάπτυξης για τα Δυτικά Βαλκάνια» (COM(2023)0691),
–	έχοντας υπόψη το θεματολόγιο μεταρρυθμίσεων της Αλβανίας που υποβλήθηκε στο πλαίσιο της διευκόλυνσης μεταρρυθμίσεων και ανάπτυξης της ΕΕ, όπως εγκρίθηκε από την Επιτροπή στις 23 Οκτωβρίου 2024,
–	έχοντας υπόψη την ανακοίνωση της Επιτροπής, της 8ης Ιουλίου 2025, με τίτλο «Έκθεση του 2025 για το κράτος δικαίου» (COM(2025)0900), η οποία συνοδεύεται από υπηρεσιακό έγγραφο εργασίας της Επιτροπής με τίτλο «2025 Rule of Law Report – Country Chapter on the rule of law situation in Albania» (Έκθεση του 2025 για το κράτος δικαίου – Κεφάλαιο για την κατάσταση του κράτους δικαίου στην Αλβανία) (SWD(2025)0928),
–	έχοντας υπόψη την ανακοίνωση της Επιτροπής, της 4ης Νοεμβρίου 2025, με τίτλο «Ανακοίνωση του 2025 σχετικά με την πολιτική διεύρυνσης της ΕΕ» (COM(2025)0690), η οποία συνοδεύεται από υπηρεσιακό έγγραφο εργασίας της Επιτροπής με τίτλο «Albania 2025 Report» (Έκθεση του 2025 για την Αλβανία) (SWD(2025)0750),
–	έχοντας υπόψη την τελική έκθεση της 23ης Οκτωβρίου 2025 της αποστολής παρακολούθησης εκλογών του Γραφείου Δημοκρατικών Θεσμών και Ανθρωπίνων Δικαιωμάτων (ΓΔΘΑΔ) του Οργανισμού για την Ασφάλεια και τη Συνεργασία στην Ευρώπη (ΟΑΣΕ) σχετικά με τις τοπικές εκλογές στην Αλβανία στις 11 Μαΐου 2025,
–	έχοντας υπόψη τη δήλωση από τη σύνοδο κορυφής ΕΕ–Δυτικών Βαλκανίων που πραγματοποιήθηκε στις Βρυξέλλες στις 17 Δεκεμβρίου 2025,
–	έχοντας υπόψη τα προηγούμενα ψηφίσματά του σχετικά με την Αλβανία,
–	έχοντας υπόψη το άρθρο 55 του Κανονισμού του,
–	έχοντας υπόψη την έκθεση της Επιτροπής Εξωτερικών Υποθέσεων (A10-0000/2026),
Α.	λαμβάνοντας υπόψη ότι η διεύρυνση της ΕΕ παραμένει στρατηγική επένδυση στην ειρήνη, την ασφάλεια, τη σταθερότητα και τη δημοκρατική και κοινωνικοοικονομική ανάπτυξη σε ολόκληρη την ευρωπαϊκή ήπειρο·
Β.	λαμβάνοντας υπόψη ότι η Αλβανία έχει διατηρήσει έναν σαφή στρατηγικό προσανατολισμό να γίνει μέλος της ΕΕ και έχει επιδείξει πλήρη ευθυγράμμιση με την κοινή εξωτερική πολιτική και πολιτική ασφάλειας (ΚΕΠΠΑ) της ΕΕ·
Γ.	λαμβάνοντας υπόψη ότι η Αλβανία είναι υποψήφια προς ένταξη στην ΕΕ χώρα από το 2014, ξεκίνησε ενταξιακές διαπραγματεύσεις τον Ιούλιο του 2022, ολοκλήρωσε επιτυχώς τη διαδικασία ελέγχου τον Νοέμβριο του 2023 και άνοιξε τις ομάδες διαπραγμάτευσης μεταξύ της 15ης Οκτωβρίου 2024 και της 17ης Νοεμβρίου 2025·
Δ.	λαμβάνοντας υπόψη ότι η έκθεση της Επιτροπής του 2025 για την Αλβανία επιβεβαιώνει ότι η χώρα εξακολουθεί να σημειώνει πρόοδο στους περισσότερους τομείς που σχετίζονται με την προσχώρηση, υπογραμμίζοντας παράλληλα την ανάγκη για βαθύτερες, συνεκτικότερες και μη αναστρέψιμες μεταρρυθμίσεις·
Ε.	λαμβάνοντας υπόψη ότι η αξιοπιστία της διαδικασίας διεύρυνσης εξαρτάται από την αυστηρή αιρεσιμότητα, την αξιοκρατική πρόοδο και την αποτελεσματική εφαρμογή των μεταρρυθμίσεων και όχι μόνο από την τυπική έκδοση νομοθεσίας·
ΣΤ.	λαμβάνοντας υπόψη ότι η ενίσχυση των δημοκρατικών θεσμών, της ανεξαρτησίας της δικαιοσύνης, των προσπαθειών για την καταπολέμηση της διαφθοράς, της ελευθερίας των μέσων ενημέρωσης και των θεμελιωδών δικαιωμάτων παραμένει απαραίτητη για την ενταξιακή πορεία της Αλβανίας·
Ζ.	λαμβάνοντας υπόψη ότι οι συστάσεις του Γραφείου Δημοκρατικών Θεσμών και Ανθρωπίνων Δικαιωμάτων του ΟΑΣΕ για την περαιτέρω βελτίωση της διεξαγωγής των εκλογών στην Αλβανία δεν έχουν ακόμη ληφθεί πλήρως υπόψη· 
1.	χαιρετίζει την εξαιρετική δέσμευση της Αλβανίας για ένταξη στην ΕΕ, με βάση τη συναίνεση μεταξύ όλων των πολιτικών κομμάτων και τη συντριπτική υποστήριξη των πολιτών, και επαινεί το γεγονός ότι η Αλβανία άνοιξε όλες τις ομάδες ενταξιακών διαπραγματεύσεων μέσα σε μόλις 13 μήνες· 
2.	χαιρετίζει τη φιλοδοξία της Αλβανίας να ολοκληρώσει τις ενταξιακές διαπραγματεύσεις έως το τέλος του 2027 και την ταχεία πρόοδο που έχει σημειωθεί τα τελευταία χρόνια· τονίζει την ανάγκη να διασφαλιστεί η ενδελεχής εφαρμογή της νομοθεσίας· 
3.	σημειώνει ότι η Επιτροπή αξιολογεί το εκλογικό πλαίσιο της Αλβανίας ως επαρκές σε γενικές γραμμές για τη διεξαγωγή ανταγωνιστικών εκλογών, επαναλαμβάνοντας παράλληλα τις ανησυχίες σχετικά με τους άνισους όρους ανταγωνισμού, την κατάχρηση διοικητικών πόρων, τους ισχυρισμούς για εξαγορά ψήφων και την πίεση στους ψηφοφόρους· καλεί, ως εκ τούτου, την πλειοψηφία και την αντιπολίτευση να επιδιώξουν εποικοδομητικά και συμπεριληπτικά μια συνολική εκλογική μεταρρύθμιση, σε στενή συνεργασία με την κοινωνία των πολιτών, και να εφαρμόσουν πλήρως τις εκκρεμείς συστάσεις του Γραφείου Δημοκρατικών Θεσμών και Ανθρωπίνων Δικαιωμάτων του ΟΑΣΕ και της Επιτροπής της Βενετίας πολύ πριν από τους μελλοντικούς εκλογικούς κύκλους·
4.	εκφράζει την ανησυχία του για τη συνεχιζόμενη πολιτική πόλωση και τον συγκρουσιακό πολιτικό διάλογο, που υπονομεύουν την κοινοβουλευτική εποπτεία, την εμπιστοσύνη του κοινού και την αποτελεσματική λειτουργία των δημοκρατικών θεσμών·
5.	ενθαρρύνει έναν ισχυρότερο κοινοβουλευτικό έλεγχο της εκτελεστικής εξουσίας, την ενίσχυση της διαφάνειας στις νομοθετικές διαδικασίες και την ουσιαστικότερη διαβούλευση με τις οργανώσεις της κοινωνίας των πολιτών, τους κοινωνικούς εταίρους και τα ανεξάρτητα θεσμικά όργανα·
Κράτος δικαίου, δικαιοσύνη και καταπολέμηση της διαφθοράς
6.	εκφράζει την ικανοποίησή του για τη συνεχιζόμενη εφαρμογή της διαδικασίας μεταρρύθμισης της δικαιοσύνης, συμπεριλαμβανομένου του ελέγχου των δικαστών και των εισαγγελέων, η οποία έχει συμβάλει στην αύξηση της λογοδοσίας και της ακεραιότητας του δικαστικού σώματος· σημειώνει, ωστόσο, τις επίμονες προκλήσεις που σχετίζονται με την αποτελεσματικότητα της δικαιοσύνης, τις συσσωρευμένες εκκρεμείς υποθέσεις, τη συνοχή της νομολογίας και τις απόπειρες άσκησης αθέμιτης επιρροής·
7.	ζητεί την περαιτέρω ενίσχυση των οργάνων δικαστικής διακυβέρνησης, διασφαλίζοντας την ανεξαρτησία, τη διαφάνεια και την επαγγελματική τους ικανότητα, καθώς και βιώσιμες επενδύσεις στις δικαστικές υποδομές και την ψηφιοποίηση·
8.	τονίζει ότι η διαφθορά εξακολουθεί να αποτελεί σοβαρή ανησυχία και ότι, παρά την πρόοδο στο νομικό και θεσμικό πλαίσιο, η Αλβανία πρέπει να εδραιώσει περαιτέρω τις επιδόσεις της όσον αφορά τις έρευνες, τις διώξεις και τις τελεσίδικες καταδικαστικές αποφάσεις, ιδίως σε υποθέσεις διαφθοράς υψηλού επιπέδου·
9.	επιμένει ότι η διαφθορά πρέπει να αντιμετωπιστεί σε όλα τα επίπεδα, ώστε να ενισχυθεί η εμπιστοσύνη των πολιτών στους κρατικούς θεσμούς και να καταστεί δυνατό ένα προβλέψιμο επιχειρηματικό περιβάλλον·
10.	τονίζει τη σημασία της αποτελεσματικής καταπολέμησης του οργανωμένου εγκλήματος, συμπεριλαμβανομένων των δικτύων νομιμοποίησης εσόδων από παράνομες δραστηριότητες και διακίνησης ναρκωτικών, και ζητεί να ενταθεί η συνεργασία με οργανισμούς της ΕΕ, όπως η Ευρωπόλ και η Eurojust·
Θεμελιώδη δικαιώματα και ελευθερίa στα μέσα ενημέρωσης
11.	ζητεί να καταβληθούν περαιτέρω προσπάθειες για την προστασία της ελευθερίας της έκφρασης και της πολυφωνίας των μέσων ενημέρωσης, συμπεριλαμβανομένης της μεγαλύτερης διαφάνειας των πιθανών συγκρούσεων συμφερόντων των ιδιοκτητών των μέσων ενημέρωσης, των διασφαλίσεων κατά της πολιτικής και οικονομικής πίεσης που ασκείται στους δημοσιογράφους και της αποτελεσματικής διερεύνησης απειλών και επιθέσεων κατά επαγγελματιών των μέσων ενημέρωσης·
12.	ενθαρρύνει την Αλβανία να ενισχύσει το θεσμικό πλαίσιο για την προστασία των μειονοτήτων και των ευάλωτων ομάδων, συμπεριλαμβανομένων των Ρομά και των Αιγυπτίων, των ατόμων με αναπηρία, των διακινούμενων εργαζομένων και των ατόμων ΛΟΑΤΚΙ+, και να διασφαλίσει την αποτελεσματική εφαρμογή της νομοθεσίας κατά των διακρίσεων· εκφράζει την ανησυχία του για τη ρητορική κατά των έμφυλων δικαιωμάτων στον πολιτικό λόγο·
13.	υπογραμμίζει την ανάγκη βελτίωσης της πρόσβασης στη δικαιοσύνη, ιδίως για τις ευάλωτες και περιθωριοποιημένες ομάδες·
Mεταρρύθμιση της δημόσιας διοίκησης και διακυβέρνηση·
14.	αναγνωρίζει την πρόοδο στη μεταρρύθμιση της δημόσιας διοίκησης, συμπεριλαμβανομένου του στρατηγικού σχεδιασμού και συντονισμού· τονίζει, ωστόσο, ότι απαιτούνται περαιτέρω προσπάθειες για να εξασφαλιστούν αξιοκρατικές προσλήψεις και αποπολιτικοποίηση της δημόσιας διοίκησης·
15.	ζητεί βελτιωμένο σχεδιασμό πολιτικής, τεκμηριωμένη λήψη αποφάσεων και διαφανείς δημοσιονομικές διαδικασίες, συμπεριλαμβανομένης της ενισχυμένης κοινοβουλευτικής εποπτείας των δημόσιων οικονομικών·
Κοινωνικοοικονομικές μεταρρυθμίσεις και περιβάλλον
16.	χαιρετίζει τη συμμετοχή της Αλβανίας στην εφαρμογή του σχεδίου ανάπτυξης της ΕΕ για τα Δυτικά Βαλκάνια· σημειώνει, ωστόσο, ότι εξακολουθούν να υπάρχουν διαρθρωτικές αδυναμίες, μεταξύ άλλων οι άτυπες διαδικασίες, η περιορισμένη αύξηση της παραγωγικότητας και ένα δύσκολο επιχειρηματικό περιβάλλον· επαναλαμβάνει τη σημασία της βελτίωσης των υποδομών μεταφορών στις χώρες των Δυτικών Βαλκανίων και της ανάπτυξης συνδέσεων με τα κράτη μέλη της ΕΕ·
17.	τονίζει τη σημασία των επενδύσεων στην εκπαίδευση, την ανάπτυξη δεξιοτήτων και την καινοτομία για τη στήριξη της βιώσιμης ανάπτυξης και της κοινωνικής συνοχής·
18.	υπογραμμίζει την καίρια σημασία του γνήσιου κοινωνικού διαλόγου ώστε η διεύρυνση να αποφέρει οφέλη σε διάφορα τμήματα του πληθυσμού· εκφράζει τη λύπη του για τη χαμηλή συχνότητα των συνεδριάσεων του Εθνικού Συμβουλίου Εργασίας· ζητεί την ενίσχυση της τριμερούς διαδικασίας διαβούλευσης, συμπεριλαμβανομένης της επαρκούς εκπροσώπησης των συνδικαλιστικών οργανώσεων· τονίζει την ανάγκη περαιτέρω στήριξης της ανάπτυξης ικανοτήτων των κοινωνικών εταίρων·
19.	σημειώνει με ανησυχία την εκτίμηση της Επιτροπής ότι δεν σημειώθηκε πρόοδος όσον αφορά το περιβάλλον και την κλιματική αλλαγή κατά το προηγούμενο έτος·
Εξωτερική πολιτική και περιφερειακή συνεργασία
20.	επαινεί τη συνεχιζόμενη πλήρη ευθυγράμμιση της Αλβανίας με την κοινή εξωτερική πολιτική και πολιτική ασφάλειας της ΕΕ, συμπεριλαμβανομένων των περιοριστικών μέτρων, της συνεχούς συμμετοχής της Αλβανίας σε αποστολές και επιχειρήσεις ΚΠΑΑ και του εποικοδομητικού ρόλου της στην προώθηση της περιφερειακής σταθερότητας·
21.	υπογραμμίζει τη σημασία των σχέσεων καλής γειτονίας και της περιφερειακής συνεργασίας ως βασικών συνιστωσών της διαδικασίας διεύρυνσης και χαιρετίζει την ενεργό συμμετοχή της Αλβανίας σε περιφερειακές πρωτοβουλίες·
Στήριξη από την ΕΕ
22.	εκφράζει την ικανοποίησή του για τη χρηματοδοτική και τεχνική βοήθεια της ΕΕ προς την Αλβανία στο πλαίσιο του ΜΠΒ ΙΙΙ και της διευκόλυνσης μεταρρυθμίσεων και ανάπτυξης, και τονίζει ότι η στήριξη αυτή πρέπει να παραμείνει σταθερά συνδεδεμένη με την υλοποίηση συγκεκριμένων μεταρρυθμίσεων και μετρήσιμα αποτελέσματα·
°
°	°
23.	αναθέτει στην Πρόεδρό του να διαβιβάσει το παρόν ψήφισμα στον Πρόεδρο του Ευρωπαϊκού Συμβουλίου, το Συμβούλιο, την Επιτροπή, την Αντιπρόεδρο της Επιτροπής / Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, τις κυβερνήσεις και τα κοινοβούλια των κρατών μελών, καθώς και στον Πρόεδρο, την κυβέρνηση και το κοινοβούλιο της Δημοκρατίας της Αλβανίας.

Η έκθεση αξιολογεί την τρέχουσα κατάσταση και τις τελευταίες εξελίξεις όσον αφορά την πρόοδο της Αλβανίας σχετικά με την προσχώρησή της στην ΕΕ. Περιλαμβάνει την απάντηση του Κοινοβουλίου στην έκθεση της Επιτροπής του 2025 για τη διεύρυνση.
Η Αλβανία είναι υποψήφια προς ένταξη στην ΕΕ χώρα από το 2014, ξεκίνησε ενταξιακές διαπραγματεύσεις τον Ιούλιο του 2022, ολοκλήρωσε επιτυχώς τη διαδικασία ελέγχου τον Νοέμβριο του 2023 και άνοιξε τις ομάδες διαπραγμάτευσης μεταξύ της 15ης Οκτωβρίου 2024 και της 17ης Νοεμβρίου 2025 σε χρόνο ρεκόρ, λίγο περισσότερο από έναν χρόνο·
Κατά το τρέχον και το επόμενο έτος, η Αλβανία θα πρέπει να διατηρήσει τη δυναμική για να επιτύχει τον στόχο της να είναι έτοιμη για προσχώρηση στην ΕΕ έως το τέλος του 2027. Αυτό θα επιτρέψει στα κράτη μέλη να προχωρήσουν στην επικύρωση της συνθήκης προσχώρησης της Αλβανίας στην ΕΕ έως το τέλος της δεκαετίας. Σε αυτό το επόμενο στάδιο, η αποτελεσματική εφαρμογή των μεταρρυθμίσεων που θα εγκριθούν επιτόπου θα είναι καίριας σημασίας.
Η παρούσα έκθεση αξιολογεί την πρόοδο της Αλβανίας όσον αφορά τους δημοκρατικούς θεσμούς, την ελευθερία των μέσων ενημέρωσης, τη συμμετοχή της κοινωνίας των πολιτών, τα θεμελιώδη δικαιώματα, το κράτος δικαίου, τις κοινωνικοοικονομικές μεταρρυθμίσεις, το περιβάλλον, την περιφερειακή συνεργασία και την εξωτερική πολιτική.
Παρά την πρόοδο που έχει επιτευχθεί, η Αλβανία εξακολουθεί να αντιμετωπίζει διάφορες προκλήσεις, όπως η υπέρβαση της εσωτερικής πολιτικής πόλωσης και η βελτίωση της πολιτικής νοοτροπίας, η ενίσχυση του κράτους δικαίου και η εδραίωση των μεταρρυθμίσεων για την καταπολέμηση της διαφθοράς.
Η φετινή έκθεση δίνει ιδιαίτερη έμφαση στις κοινωνικοοικονομικές μεταρρυθμίσεις και τονίζει την καίρια σημασία του πραγματικού κοινωνικού διαλόγου ώστε η διεύρυνση να αποφέρει οφέλη σε όλα τα τμήματα του πληθυσμού.

Ο ανωτέρω κατάλογος συντάσσεται υπό την αποκλειστική ευθύνη του εισηγητή.
Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, ο εισηγητής δηλώνει ότι υπέβαλε στα ενδιαφερόμενα φυσικά πρόσωπα τη Δήλωση περί ιδιωτικότητας αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των προσωπικών τους δεδομένων και τα δικαιώματα που συνδέονται με την εν λόγω επεξεργασία.

